Forslag til RÅDETS AFGØRELSE om indgåelse af rammeaftalen om partnerskab og samarbejde mellem Den Europæiske Union og dens medlemsstater på den ene side og Republikken Filippinerne på den anden side /* COM/2013/0925 final - 2013/0441 (NLE) */





BEGRUNDELSE I november 2004 bemyndigede Rådet Kommissionen til at føre forhandlinger om individuelle rammeaftaler om partnerskab og samarbejde med Thailand, Indonesien, Singapore, Filippinerne, Malaysia og Brunei. Forhandlingerne med Filippinerne startede i februar 2009 og blev afsluttet i juni 2010. Efter Corepers godkendelse heraf paraferede begge parter partnerskabs- og samarbejdsaftalen den 25. juni 2010. Partnerskabs- og samarbejdsaftalen blev undertegnet i Phnom Penh den 11. juli 2012 i forbindelse med ministermødet i ASEAN Regional Forum. Partnerskabs- og samarbejdsaftalen med Filippinerne er den allerførste bilaterale aftale med Filippinerne, og den afløser de nuværende retsregler i samarbejdsaftalen fra 1980 mellem Det Europæiske Økonomiske Fællesskab og medlemslandene i Sammenslutningen af Stater i Sydøstasien (ASEAN). Politisk set markerer partnerskabs- og samarbejdsaftalen med Filippinerne et vigtigt skridt hen imod en styrkelse af EU's rolle i Sydøstasien, som er baseret på fælles universelle værdier som demokrati og menneskerettigheder. Den baner vej for øget politisk, regionalt og globalt samarbejde. Partnerskabs- og samarbejdsaftalen indeholder forpligtelser, som er af central betydning for EU's udenrigspolitik, herunder bestemmelser om menneskerettigheder, ikke-spredning, bekæmpelse af terrorisme og Den Internationale Straffedomstol. Den omfatter også områder, der har aktuel interesse, som for eksempel fredsprocessen og risikostyring ved katastrofer. Partnerskabs- og samarbejdsaftalen styrker sektorsamarbejdet på en lang række politikområder, såsom migration, beskatning, miljø, energi, videnskab og teknologi, sø- og luftfart, turisme, kultur, hvidvaskning af penge og finansiering af terrorisme, ulovlig narkotika, organiseret kriminalitet og korruption. Partnerskabs- og samarbejdsaftalen udvider mulighederne for gensidigt engagement på det økonomiske og handelsmæssige område væsentligt. Den indeholder et stort afsnit om handelssamarbejde, som bør fremme forhandlingerne om frihandelsaftalen. Indgåelsen af partnerskabs- og samarbejdsaftalen er i overensstemmelse med EU's mål om at skabe en vidtspændende og sammenhængende økonomisk og politisk ramme for forbindelserne mellem EU og ASEAN-landene. Derudover indeholder partnerskabs- og samarbejdsaftalen en væsentlig udviklingskomponent, bl.a. strenge bestemmelser om beskyttelse af EU's finansielle interesser. Kommissionen bemærker, at Rådets afgørelse 2012/272/EU om undertegnelse af partnerskab- og samarbejdsaftalen med Filippinerne er genstand for domstolssagen C-377/12: Kommissionen anmodede Domstolen om at annullere ovennævnte afgørelse i det omfang Rådet har medtaget de retsgrundlag, der vedrører transport (artikel 91 og 100 i TEUF), tilbagevenden (artikel 79, stk. 3, i TEUF) og miljø (artikel 191, stk. 4, i TEUF). Kommissionen anmodede Domstolen om at opretholde retsvirkningerne af den anfægtede afgørelse. Med forbehold af Domstolens afgørelse i sag C-377/12 bygger dette forslag til Rådets afgørelse om indgåelse af partnerskabs- og samarbejdsaftalen på artikel 207, 209 og 218, stk. 6. Kommissionen gør Rådet opmærksom på betragtningen i aftalen vedrørende Det Forenede Kongeriges, Irlands og Danmarks særlige stilling i henhold til protokol 21 og 22 i traktaterne. Tilføjelsen af denne betragtning skyldes alene baggrunden for denne tekst. Afhængigt af resultatet af sag C-377/12, som i øjeblikket behandles af Domstolen, skal betragtningen måske udgå eller omformuleres på et senere tidspunkt. Det er Kommissionens holdning, at så længe der ikke er truffet en afgørelse i denne sag, kan proceduren for indgåelse af aftalen ikke afsluttes. 2013/0441 (NLE) Forslag til RÅDETS AFGØRELSE om indgåelse af rammeaftalen om partnerskab og samarbejde mellem Den Europæiske Union og dens medlemsstater på den ene side og Republikken Filippinerne på den anden side RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 207 og 209 sammenholdt med artikel 218, stk. 6, litra a), under henvisning til forslag fra Europa-Kommissionen, under henvisning til godkendelse fra Europa-Parlamentet, og ud fra følgende betragtninger: (1) I overensstemmelse med Rådets afgørelse 2012/272/EU[1] blev rammeaftalen om partnerskab og samarbejde mellem Den Europæiske Union og dens medlemsstater på den ene side og Republikken Filippinerne på den anden side undertegnet den 11. juli 2012 med forbehold af dens indgåelse. (2) Aftalen bør godkendes på Den Europæiske Unions vegne — VEDTAGET DENNE AFGØRELSE: Artikel 1 Rammeaftalen om partnerskab og samarbejde mellem Den Europæiske Union og dens medlemsstater på den ene side og Republikken Filippinerne på den anden side godkendes hermed på Unionens vegne. Teksten til aftalen er knyttet til denne afgørelse. Artikel 2 Unionens højtstående repræsentant for udenrigsanliggender og sikkerhedspolitik varetager formandskabet for det blandede udvalg, jf. aftalens artikel 48. Afhængigt af emnet er Unionen henholdsvis Unionen og medlemsstaterne repræsenteret i det blandede udvalg. Artikel 3 Formanden for Rådet udpeger den person, der er beføjet til på Den Europæiske Unions vegne at foranstalte den notifikation, der er omhandlet i aftalens artikel 57, stk. 1. Artikel 4 Denne afgørelse træder i kraft på dagen for vedtagelsen. Den offentliggøres i Den Europæiske Unions Tidende. Udfærdiget i Bruxelles, den […]. På Rådets vegne Formand [1] EUT L 134 af 24.5.2012, s. 3.